Antaro Kabau jo Urang
oleh: Mak Kari
Opini | Senin, 08/09/2008 22:21 WIB
HARI nan sadang barambang patang. Matoari manyuruak di baliak bukik, nak turun ka paraduannyo.Cahayo kuniang manimpo padi di sawah.Sapasang Kabau duduak manjalepok sambia mangunyah-ngunyah rumpuik. Sakali-sakali kapalonyo manggeleang mahalau langau nan inggok di talingo. Bakatentong buni ganto, sayuik-sayuik sampai tibo di talingo. Tang-teng-tong-teng-tong...”
“Caliak dek Iroih Kabau baiyo-iyo,” kecek Mak Kari sambia manunjuak ka sawah nan tabantang.
Iroih baranti mangipeh baro lamang nan sadang tasangai. Dilayokan pandangan ka arah tunjuak lakinyo.
“Sanang jadi Kabau ndak, Da. Indak dipikia-annyo bana iduik ko. Nan paralu dek inyo paruik kanyang, dapek bamain dalam kubangan. Habih pakaro,” ciloteh Iroih sambia mangipehan asok nan manutuik mukonyo.
“Kabau manuruik kama dielo. Dibao ka kubangannyo inyo ikuik, ka kandang Kabau manuruik. Kokdapek induak samang nan lai babudi, Kabau dimandian patang jo pagi, dibari makan satiok ari,” mak Kari manyambuang kecek bini.
“Tibo diinduak samang nan indak paduli, walau paruik alun barisi, pungguang kanai palacuik sapanjang ari,” uleh mak Kari.
“Badan Kabau lai gadang, tapi aka kurang. Indak mamakaikan raso jo pareso, indak pandai tenggang-manenggang. Nan paralu paruiknyo kanyang, indak babezo antaro punyo awak jo hak uran.Urang berang inyo malanguah gadang,” sambuang si Roih tagalak sengeang.
Buni ganto badantang-dantang. Mak Kari tatagun sakutiko, pangananyo malayang-layang.Disinan Iroih manyambuang kato,”Tapi Da, Kabau banyak gunonyo dek urang. Dari maelo bajak hinggo mairik padati. Karajo basitungkin patang jo pagi. Dagiangnyo digulai,
tulangnyo di ‘sup’, kuliknyo ka karupuak jangek jo gulai tunjang. Cirik jo kajambannyo kajadi pupuak dek urang ladang.” Mak Kari mamandang ka tangah sawah. Kabau bajalan di pamatang, dituntun dek induak samangnyo. Matoari lah ampia ilang di baliak bukik.
“Itu bezo Kabau jo urang. Kabau iyo baguno, tapi hanyo sakutiko. Salasai dagiangnyo dimakan, jaso Kabau ilang dari pangana urang.
“Mungkasuik Uda?”
“Kok awak hanyo mampalagakan badan gadang sarato tanago sajo, tantu kalah dek Kabau.”
“Jadi..?”
“Urang nan sabana urang mampagunoan utak jo isi kapalo sarato tulang nan lapan karek untuak tabuangan maso datang. Apo nan dibuek kini baguno untuak jangko panjang. Hiduik batungkek aka, mati batungkek budi. Jauahan sagalo karajo nan kamarugian urang. Kok cadiak jan manjua, kok gadang jan malendo, Kok tinggi indak manyondak. Di sinan mangko tinggi darajaik awak daripado binatang.”
Iroih tapana, kincia-kincianyo baputa, mainokan kato-kato lakinyo.(*)
min_Latn zsm_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn cym_Latn min_Latn sun_Latn min_Latn min_Latn